Wes-Kaap kry dalk minder onnies, dokters oor sensus | Maroela Media
Foto bloot ter illustrasie. (Foto: StatsSA)
Wes-Kaapse inwoners kan moontlik duisende minder dokters, verpleegsters en onderwysers tot hul beskikking hê indien meer inwoners nie binnekort aan die 2022-sensusopname deelneem nie.
Die premier van die Wes-Kaap, Alan Winde, het vroeër sy kommer oor die stand van sake uitgespreek, maar het opnuut besluit om inwoners met harde feite aan te moedig om hulle te laat tel.
Met net nege dae tot die sensusopname in die Wes-Kaap tot 'n einde kom, het meer as 60% van die inwoners in dié provinsie hulle al laat tel, terwyl die gemiddelde getal in die res van die land op 88% staan.
'n Peiling wat Maroela Media verlede week onder lesers gedoen het, wys dat 'n skrikwekkende 44% van lesers nié aan vanjaar se sensus gaan deelneem nie, aangesien hulle nie hul inligting met die regering wil deel nie. Meer as 10 000 lesers het aan die peiling deelgeneem.
Die oorblywende 56% het gesê dat hulle óf reeds getel is óf getel sal word as 'n sensus-opnemer aan hul deur klop.
Statistieke Suid-Afrika (StatsSA), wat vir die sensusopname verantwoordelik is, het verlede maand aangekondig dat hy die sperdatum vir inwoners van die Wes-Kaap om deel te neem aan die 2022-sensusopname met twee weke verleng het, aangesien dit tóé reeds geblyk het dat min huishoudings al deelgeneem het, in vergelyking met ander provinsies. Die opnames sal nou op 14 Mei tot 'n einde kom.
Sou net 70% van Wes-Kaapse inwoners in die 2022-sensusopname getel word, kan die provinsie broodnodige befondsing verloor waarmee altesame 1 615 dokters, 5 981 verpleegster en meer as 9 300 onderwysers in diens geneem sou kon word. Dit volgens benaderde projeksies deur die Wes-Kaapse provinsiale tesourie.
"As dit sou gebeur, sal dit die gehalte van gesondheidsorg- en onderwysdienste wat ons bied, ernstig ondermyn in 'n tyd waarin die vraag na dienste al hoe meer druk," sê Winde.
In terme van geld, sal die Wes-Kaap altesaam R9,7 miljard verloor, of meer as 16% van sy provinsiale aandeel, as net 70% van inwoners getel word.
"Dit sal R2,6 miljard van ons gesondheidsbegroting en R4,2 miljard van ons onderwysbegroting wegvat, met kleiner departemente wat ook verliese sal ly.
"Dienslewering in die Wes-Kaap sal dus oor die algemeen 'n groot knou kry as inwoners nie seker maak hulle word getel nie."
Winde het gesê hy is bekommerd oor die min dae wat oor is, aangesien baie mense nog getel moet word om by 70% van die provinsiale bevolking uit te kom. "Hoewel ons toenames gesien het in die aantal mense wat getel word, bly die getalle steeds te laag."
Winde het Wes-Kapenaars opnuut aangemoedig om deel te neem aan die sensusopname of om die sensusvraelys aanlyn in te vul.
Ek dink Maroela se opname spreek boekdele, dalk moet Premier Winde tog poog om dit onder die regering se aandag te bring dat die burgers nie die staat genoeg vertrou om selfs eers aan 'n sensus deel te neem nie.
Uh huh. Blameer die slagoffer. Dis mos hoe dit werk.
Ek is geensins verbaas nie, in die area waar ons bly het ek net een dag twee opnemers hoor raas en gesien sit en daarna nie weer nie! In daardie tyd het nie een van die twee by huise aangeklop nie!
Ek sit elke dag vir lang tye op my voorstoep dus weet ek dat hierdie area geen of bitter min aandag geniet het!
Die elektroniese opname was ook vroeg gesluit en bitter min mense weet dat dit weer oopgestel is!
Ek mag verkeerd wees maar dit klink so al asof dit so beplan was!
Regte catch 22 situasie: Neem jy nie deel nie, is daar minder dokters en polisie. Neem jy wel deel, word jou besonderhede oor 'n jaar of twee vir radikale ekonomiese transformasie en onteiening sonder vergoeding gebruik